[pic] | EUROOPA ÜHENDUSTE KOMISJON |

Brüssel 21.12.2006

KOM(2006) 870 lõplik

KOMISJONI TEATIS EUROOPA PARLAMENDILE JA NÕUKOGULE

Euroopa tegevusprogramm arengumaade tervishoiutöötajate nappusega seotud probleemi lahendamiseks (2007(2013)

KOMISJONI TEATIS EUROOPA PARLAMENDILE JA NÕUKOGULE

Euroopa tegevusprogramm arengumaade tervishoiutöötajate nappusega seotud probleemi lahendamiseks (2007(2013)

1. TEGEVUSPROGRAMMI POLIITILINE KONTEKST JA REGULEERIMISALA

Euroopa Komisjon võttis 2005. aasta detsembris vastu teatise pealkirjaga „Arengumaade tervishoiu inimressursikriisi käsitlev ELi tegevusstrateegia” – KOM(2005) 642; teatises tõsteti esile maailma tervishoiutöötajate personalikriisi ulatust ja keerukust ning leiti, et EL peaks sellele reageerima ühtsel ja terviklikul moel.

Üldasjade ja välissuhete nõukogu võttis oma 10.(11. aprilli 2006. aasta istungil vastu ELi tegevusstrateegiat käsitlevad järeldused. Nõukogu kutsus Euroopa Komisjoni ja liikmesriike arendama tervisevaldkonna inimressursikriisiga toimetulekuks ELi kooskõlastatud tegevust riigi tasandil tehtavate jõupingutuste toetuseks (1) (kõik viited on esitatud 2. lisas) . Nõukogu võttis samuti vastu tervisevaldkonna inimressursikriisi käsitleva üksmeelse avalduse, milles tõdeti järgmist:

„ Euroopa kohustub toetama seoses tervishoiutöötajate ülemaailmse puuduse ja arengumaade tervisevaldkonna inimressursikriisiga võetavaid rahvusvahelisi meetmeid ”.

Käesolev tegevusprogramm koostati vastusena nõukogu järeldustele ja selle koostamisel konsulteeriti ELi liikmesriikidega ning võeti arvesse 2006. aasta maailma terviseraportis esitatud üldist analüüsi. Nõukogu taotlusel tegevusprogrammi väljatöötamiseks loodud inimressursside töörühm on määratlenud riikliku, piirkondliku ja ülemaailmse tasandi meetmed, mida rakendab EL (Euroopa Komisjon ja liikmesriigid), ning meetmed, mida Euroopa Komisjon toetab otse.

2. RIIKLIKUL TASANDIL VÕETAVAD ELI MEETMED

EL toetab tervisevaldkonna inimressursside alase suutlikkuse suurendamist paljudes riikides kahepoolsete programmide kaudu. Probleemi ulatust arvestades on siiski vaja tõsta toetuse kvantiteeti ja parandada kvaliteeti ning hinnata korrapärasemalt tervisevaldkonna inimressursside piiratusest tervishoiusüsteemi arengule tulenevat mõju. Kuigi tervisevaldkonna inimressursside alast toetust pakutakse mõningal määral ka osana sektorite programmidest ja selline toetus on kooskõlas riiklike prioriteetidega, püsib riikliku tasandi aktiivsema osaluse saavutamiseks siiski vajadus suurema kooskõlastamise ja riikliku tasandi kõigi peamiste osalejate, sealhulgas erasektori ja kodanikuühiskonna tõhusama kaasamise järele. EL teeb koos teiste rahastamis- ja tehniliste asutustega ühiseid jõupingutusi riiklikul tasandil antava toetuse sidumiseks selliste siseriiklike strateegiate ja prioriteetidega, millega toetatakse kõikide peamiste sidusrühmade aktiivset kaasamist.

Olemasolevaid toetusprogramme rahastatakse mitmel erineval moel, kasutades selleks üldeelarvet ja sektoripõhist eelarvetoetust, sektoripõhiste lähenemisviiside ühist rahastamist ning rahastamist mitmepoolsuse põhimõttel tegutsevate asutuste ja projektipõhiste rahastamismehhanismide kaudu. EL toetab ELi ja teiste rahastajate tegevuse suuremat kooskõlastamist riigi tasandil kavandatava tervishoiupoliitika toetamisel. ELi liikmesriigid ja Euroopa Komisjon toetavad intensiivsemalt riigi tasandil riikliku tervishoiusüsteemi tugevdamiseks tehtavaid jõupingutusi, soodustades tervisevaldkonna inimressursside alase suutlikkuse suurendamist ja toimetuleku parandamist käsitlevate ulatuslike ja kõikehõlmavate riiklike strateegiate väljatöötamist.

Suurem suutlikkus riiklikul tasandil saavutatakse järgmiste meetmete abil:

2.1. Poliitiline dialoog ja poliitika kavandamine riigi tasandil

1. EL tõstatab tervisevaldkonna inimressursside küsimuse, kuna näeb selles takistust aastatuhande arengueesmärkide 4, 5 ja 6 saavutamiseks peetava, vaesuse vähendamist käsitleva siseriikliku poliitilise dialoogi ja sotsiaalvaldkonna juhtimise tugevdamist käsitlevate arutelude edukale jätkamisele. Nimetatud poliitilise dialoogi tugevdamiseks toetutakse Euroopa Komisjoni ja liikmesriikide kogemustele ning tehakse koostööd asjaomaste tehniliste asutuste ja ekspertidega, tagades poliitilisele dialoogile seeläbi tugevama tõendusaluse. Õiglasema ja vajadustele paremini kohandatud tervishoiuteenuse pakkumise olulisteks eeldusteks on tugevdatud haldus, valitsuse suurem vastutus aastatuhande arengueesmärkide edendamisel, teenuse osutamise ja rahastamise suurem läbipaistvus ning asjaomaste ministeeriumide vahelise avara sektoriteülese poliitilise dialoogi soodustamine koos riigihalduse reformimise ja tugevdamise alaste jõupingutustega. Käsitletakse ka tervisevaldkonnaga seonduvaid muid küsimusi, milleks on produktiivne tööhõive, soolise võrdõiguslikkuse põhimõtte arvestamine töölevõtmisel, efektiivsem personalikorraldus ja tõhusam teenuste osutamine, kvalifikatsiooni akrediteerimine ja tunnustamine meditsiini valdkonnas, inimväärse töö ja sotsiaalkaitse edendamine, majandusränne ja areng, meditsiiniteenustega kaubeldavus ning kõnealuste tegurite roll tervisevaldkonna inimressursside arendamisel ja vaesuse vähendamisel.

2. EL jätkab tööd, mille eesmärgiks on töötada välja aastatuhande arengueesmärkide alased kokkulepped, mis seoksid pikemaajalise eelarvetoetuse tihedamalt aastatuhande arengueesmärkide saavutamisel tehtavate edusammudega. Inimressurssidega kaasnevad pikaajalised korrapärased kulud ning nende planeerimine on tõhus ainult siis, kui on mõistlikult tagatud pikaajaline, jätkusuutlik ja prognoositav rahastamine. EL toetab rahvusvahelise arenguabi mahu, kestuse ja prognoositavuse suurendamiseks tehtavaid jõupingutusi. Lisaks sellele peab EL valitsuste ja rahvusvaheliste rahastamisasutustega dialoogi finantsruumi laiendamise võimaluste üle sotsiaalvaldkonna investeeringute puhul.

3. EL toetab riigi tasandil tehtavaid jõupingutusi inimressursside alase suutlikkuse arengu hindamise, planeerimise ja rakendamise valdkonnas ning kodanikuühiskonna ja erasektori tõhusal kaasamisel riiklikkusse strateegiasse. Toetatakse tervisevaldkonna inimressursse käsitleva poliitika hindamise ja järelevalve standardimist, milleks kasutatakse tervisemeetrika võrgustiku ( Health Metrics Network ) poolt väljatöötatud näitajate kogumit, samuti toetatakse tervisevaldkonna inimressursside analüüsi ja haldamise tõenduspõhiseid süsteeme, mille on välja töötanud Maailma Terviseorganisatsioon ja tervishoiutöötajate ülemaailmne liit ( Global Health Workforce Alliance ( GHWA ). Soodustatakse teadustegevust, mille aluseks on töötajate motivatsiooni uuringud ja mis aitaks kindlaks määrata tervishoiusektori personali sidumise ja haldamise võimalusi. Samuti soodustatakse inimressursside haldamise ja planeerimise parandamist, toetudes erasektorist pärinevate oskuste ja teadmiste põhjal ülemaailmsel tasandil kokkulepitud parimatele tavadele. Olulist tähtsust kõnealuses protsessis omab dialoog kutseorganisatsioonide, arste ja hoolduspersonali koondavate ametiühingute, teadusasutuste ja muude kodanikuühiskonna esindajatega. Selleks et tagada kodanikuühiskonna seisukohtade arvessevõtmine tervisevaldkonna inimressursside riiklikus planeerimises, toetab EL asjakohaseid konsultatsioone ja soodustab konsensuse saavutamist. Euroopa Komisjoni ja ELi tervisevaldkonna programmitöös käsitletakse tervisevaldkonna inimressursside küsimust läbiva teemana, mida võetakse täies ulatuses arvesse kõigi ELi toetusel toimuvate tervisevaldkonna sekkumiste puhul.

2.2. Suutlikkuse suurendamine

4. EL toetab teadustegevust, mille eesmärgiks on uurida tervisevaldkonna inimressursside alase suutlikkuse suurendamise tõhusaid ja innovatiivseid võimalusi ning hinnata sealhulgas kriitilise personalinappuse ületamiseks vajalikku töötajate hulka, koosseisu ja soolist tasakaalu. Teadustegevus hõlmab ka aktuaalse töökoormuse analüüsi, kuna paljud tervishoiutöötajad täidavad praegu ülesandeid, mis ei kuulu nende kindlaksmääratud kohustuste hulka. Analüüsitakse ka kesktaseme tehnilise personali, abipersonali ja kohalike omavalitsuste töötajate võimalikke ülesandeid ja funktsioone ning hinnatakse, millisel määral aitavad kiirkoolitusprogrammid parandada juurdepääsu tervishoiuteenustele.

5. EL toetab riikliku tasandi koolitusvõimsuse, sealhulgas personalijuhtimise alase koolitusvõimsuse suurendamist. Lisaks sellele uurib EL suutlikkuse pikaajalist suurendamist ning lõuna-lõuna ja põhja-lõuna suunalisi õpikogukondi silmas pidades erinevate asutuste vahelise partnerluse potentsiaali. Suutlikkuse arendamiseks on tarvis koolitusvõimaluste suurendamise kaudu katta individuaalne koolitusvajadus ning suurendada tervisevaldkonna personali planeerimiseks, toetamiseks ja haldamiseks olulist organisatsioonilist ja institutsioonilist suutlikkust. Lisaks uuritakse, kui tõhus oleks suurendada suutlikkust elukutseliste tervishoiutöötajate ja abipersonali kohustuste laiendamise kaudu. Partnerlusprogrammid võiksid hõlmata kohalike omavalitsuste tervishoiutöötajate koolituse ja akrediteerimise alast tööd, töökohustuste ümberkorraldamist, tervishoiutöötajate pädevuste ja oskuste täpset kirjeldamist, innovatiivsete koolituskontseptsioonide, näiteks lühema kestusega koolituse edendamist, koolituspersonali jagamist ja infrastruktuuri optimeeritud kasutust ning asutuste koolitusvõimsuse hindamise ja arendamise raamistiku väljatöötamist riikide jaoks. Kutsealusõppe ja kraadiõppe täiendamiseks on oluline edendada elukestvat õpet.

6. Kutseorganisatsioonide ja regulatiivasutuste suutlikkuse suurendamiseks ja kutseühingute rolli tugevdamiseks tervishoiuteenuste haldamisel ja kvaliteedi jälgimisel toetatakse nimetatud organisatsioonide ja asutuste vahelisi partnerlusprogramme .

2.3. Avaliku teenistuse reform ja töötingimuste parandamine

Tervisevaldkonna inimressursside alase tegevuse oluliseks osaks peaks paljudes riikides olema ulatuslike motivatsioonipakettide väljatöötamine, sealhulgas töötajate palga ja hüvitiste tõstmine ja töökeskkonna parandamine, ning nimetatud motivatsioonipakettide sidumine teenuse parandamise ja inimväärse töö edendamise selge ja mõõdetava strateegiaga. Tegeleda tuleks ka personali motiveerimisega tööks alateenindatud piirkondades, et parandada vaeste ja marginaliseeritud inimeste juurdepääsu tervishoiuteenustele. EL toetab analüütilist tööd, mis on vajalik kõnealuste küsimuste lahendamiseks tervisevaldkonna inimressursside alase asjakohase riikliku tegevuse kontekstis. Tervishoiusektori personali sidumisel peetakse oluliseks ka motivatsiooni, mis ei sõltu palgast, nagu näiteks parem töökeskkond ja töö tulemuslikkus. Lisaks sellele soodustatakse innovatiivseid toetuspakette, mis hõlmavad õigust saada sooduslaenu, võimaldavad tervishoiutöötajate lastele õppetoetust ja töötajatele paremaid ametialase arengu võimalusi. Palga ja muude rahaliste stiimulite kavandamisel tuleb arvesse võtta avaliku teenistuse reformi üldpõhimõtteid, aga seejuures tuleb siiski silmas pidada tervishoiusektori erivajadusi. EL toetab tervishoiutöötajate palkade arvestamiseks vajalike realistlike kriteeriumide kehtestamise eesmärgil tööturu analüüsi või uuringuid, sealhulgas avaliku, era- ja valitsusvälise sektori palgaastmestiku ja palgatingimuste ning kõnealuste tegurite ja tervishoiuteenuse kvaliteedi suhte analüüsi. Tervishoiutöötajatele suuremate rahaliste vahendite eraldamine tuleks siduda töö tulemuslikkuse (töömahu) parandamist käsitlevate selgete ja mõõdetavate eesmärkidega, milleks on muu hulgas töö kasuteguri tõstmine, töölt puudumise vähendamine ja patsientide rahulolu suurendamine.

2.4. HIVi/AIDSi, tuberkuloosi ja malaaria vastane võitlus

HIVi/AIDSi epideemia ning tuberkuloosi ja malaaria laienev levik on tervisevaldkonna tööjõukriisi süvendanud, tõstes veelgi niigi pingul süsteemi töökoormust. Arvesse tuleb võtta asjaolu, et tervishoiutöötajatele tuleb nakatumisohu tõttu teha HIVi-test ja neil tuleb läbida profülaktiline antiretroviraalne teraapia. EL toetab Maailma Terviseorganisatsiooni strateegia „ Treat, Train, Retain ” („Töötajate ravi, koolitus ja hoidmine”) inkorporeerimist riiklikesse tervisestrateegiatesse ja riiklikesse HIVi ja AIDSi strateegiatesse. Poliitilise dialoogi eesmärgiks on tagada, et tervisevaldkonna tööjõukriisi võetakse arvesse tervishoiusektori planeerimisel. EL jätkab ülemaailmse HIVi/AIDSi, tuberkuloosi ja malaaria vastu võitlemise fondi toetamist, eesmärgiga tagada, et fondi riikidele suunatud kooskõlastusmehhanism seob HIVi/AIDSi, tuberkuloosi ja malaaria vastase riikliku strateegia vajadusega luua tõhus tervishoiusüsteem, mis vastaks konkreetse riigi tervisevaldkonna prioriteetidele.

2.5. Soolise võrdõiguslikkuse edendamine tervishoiuteenuse pakkumisel

EL soodustab sooliste erinevuste ja soolise ebavõrdsuse tunnistamist ja käsitlemist tervisevaldkonna inimressursside alaste strateegiate väljatöötamisel. Toetatakse mehhanisme, mis tugevdavad naiste rolli tervisevaldkonna personali hulgas ning mille puhul pööratakse erilist tähelepanu soolise võrdõiguslikkuse aspektidele hariduse ja koolituse, töölevõtmise, palga, karjäärivõimaluste ja juhtivate ametikohtade valdkonnas.

2.6. Kohalike omavalitsuste toetamine ja tugevdamine

EL toetab meetmeid, millega õhutatakse nii valitsus- kui valitsusväliseid teenistusi soodustama ühiskondlikul alusel pakutavat hooldust ja tugiteenuseid osana riiklikust inimressursside kasutamise strateegiast. Tervishoiutöötajate nappus on suurendanud kohalike omavalitsuste ja eriti naiste hoolduskoormust nii vabatahtliku ühiskondliku töö kui ka mitteametliku peresisese hoolduse kontekstis.

2.7. Euroopa tehniline pädevus

EL parandab riiklike programmide koostamiseks osutatava tehnilise abi kooskõlastamist, piiritledes tervisevaldkonna inimressursside planeerimiseks vajaliku oskusteabe. EL toetab ELi tehnilisele abile juurdepääsu paremat kooskõlastamist, soodustades abisaajate poolt hallatavate tehnilise abi üksuste loomist, mis võimaldaksid riikidel tugineda kõige asjakohasematele kogemustele. Riikliku tasandi planeerimis- ja programmitöö toetuseks pakutava ELi tehnilise pädevuse optimaalseks ärakasutamiseks on loodud ühise programmitöö, järelevalve ja aruandluse mehhanismid.

2.8. Endised konfliktipiirkonnad või nõrgad riigid

Konfliktipiirkondades või nõrkades riikides, kus valitsuse suutlikkus riigi inimressursside vajaduse tõhusal planeerimisel on piiratud, tegutseb EL üha intensiivsemalt riiklikke struktuure kajastavate mehhanismide abil, et pakkuda paremini prognoositavat pikaajalist kooskõlastatud toetust, mis on seotud aastatuhande arengueesmärkide saavutamisel tehtavate edusammudega. Euroopa Humanitaarabi Amet toetab vajaduse korral kooskõlastamisega seotud jõupingutusi, võttes oma humanitaarabi alases programmitöös arvesse tervisevaldkonna töötajate olukorda. Kui riigi olukord seda võimaldab, võetakse meetmeid riigi inimressursside alase suutlikkuse suurendamiseks, näiteks tellides teenuseid valitsusväliste organisatsioonide kaudu ja suurendades riigi suutlikkust tellida teenuseid pakkumise teel, nii nagu seda katsetatakse Afganistanis. Tõhus inimressursside küsimustega arvestamine üleminekul humanitaarabi osutamiselt pikemaajalise arenguabi andmisele moodustab hädaabi, taastamis- ja arendustegevuse ühendamise protsessi olulise osa ja see tuleb üleminekuriikides seada esikohale.

3. PIIRKONDLIKUL TASANDIL VÕETAVAD ELI MEETMED

Töö Aafrika, Aasia ning Ladina-Ameerika ja Kariibi piirkonna esmatähtsate piirkondlike meetmete määratlemisel on praegu käimas. Kuigi ELi strateegias on esmatähtsa piirkonnana esikohale seatud Aafrika, esineb tervisevaldkonna inimressurssidega seotud märkimisväärseid probleeme ka teistes piirkondades ning ELi strateegias võetakse arvesse vajadust erinevate piirkondlike vajadustega kohandatud globaalsete meetmete järele. EL soodustab tõhusa toetuse ja tegevuse jaoks vajalikku planeerimist, analüüsi ning inimressursside alast tehnilist ja poliitilist dialoogi. Oslos toimunud inimressursside teemalisel kohtumisel (2) tehti ettepanek kooskõlastada ülemaailmset ja piirkondlikku tegevust tegevusprogrammide kaudu, milles osalevad kõik olulised sidusrühmad ja milles tuginetakse ülemaailmsetelt ja piirkondlikelt vaatluskeskustelt saadud teabele. Aafrikas on loodud Aafrika tervisevaldkonna inimressursside piirkondlik programm (3) ja Aasias on seatud sisse inimressursside alase tegevuspõhise õppe võrgustik (4) . Kindlaks tuleb teha ka teiste piirkondade vajadus piirkondlike programmide järele.

3.1. Aafrika poliitiline juhtroll

Arvestades asjaolu, et tervisevaldkonna tööjõukriis avaldub Aafrikas eriti teravalt, tuleks sellekohases ülemaailmses tegevuses lähtuda Aafrika vajadustest. EL toetab koostöös Aafrika Liidu / uue Aafrika arengupartnerluse, piirkondlike majandusühenduste, ÜRO asutuste ning valitsusväliste ja kodanikuühiskonna organisatsioonide piirkondlike võrgustikega Aafrika seisukohtade arvessevõtmist tervisevaldkonna inimressursikriisi alases ülemaailmses tegevuses. Aafrika tervisevaldkonna inimressursside alase ELi toetuse osutamine toimub ELi Aafrika üldstrateegia (5) raames. Aafrika Liidule avaldatava strateegilise toetuse raames toetab Euroopa Komisjon Aafrika Liidu / uue Aafrika arengupartnerluse juhtivat rolli piirkondlike meetmete rakendamisel. Piirkondlik tegevus tugineb Maailma Terviseorganisatsiooni ja tervishoiutöötajate ülemaailmse liidu töö käigus loodud tehnilistel võrgustikel ja selle tulemusena peaks valmima piirkondlik tegevusprogramm.

3.2. Aafrika piirkondade toetamine

EL kaalub koos Aafrika erinevate piirkondadega võimalusi, kuidas tulla toime inimressursikriisiga, kasutades selleks meetmeid, mis on seotud piirkondliku majandusintegratsiooni protsessiga ja majanduspartnerluse lepingutega. Arutatakse ka teemaga seonduvaid, majandusrännet ja lõuna-lõuna suunalist rännet käsitlevaid küsimusi. Eesmärgiks on tugevdada ja juhtida piirkondlikku inimressursside turgu, vähendades oskustööjõu väljavoolu ning asendades selle oskustööjõu ühist kasutamist, liikuvust ja arendamist käsitlevate piirkondlike kokkulepete kaudu oskustööjõu ringluse ja sissevooluga.

3.3. Inimressursside alaste piirkondlike vaatluskeskuste toetamine

EL toetab Aafrika piirkondliku vaatluskeskuse loomist ; piirkondliku vaatluskeskuse ülesandeks on koguda kokku piirkonna parimad tavad, koguda, võrrelda ja analüüsida andmeid ning levitada riigi inimressursside olukorda kajastavat teavet ja toetada asjakohaseid strateegiaid. Vaatluskeskuse töö peaks hõlmama ka inimressursside alase suutlikkuse kriteeriumide kindlaksmääramist ja riikide suutlikkust käsitlevate võrdlevate uuringute teostamist. Maailma Terviseorganisatsioon säilitab kirjeldatud tööks vajalikud pädevused ja volitused.

3.4. Piirkondlike koolitusressursside arendamine, pädevusvõrgustike laiendamine ja e-tervise edendamine

7. EL toetab piirkondliku koolitusvõimsuse väljaselgitamist ja kaalub võimalusi, kuidas katta riigi vajadusi piirkondliku koolitusvõimsuse kasutamise abil. Koolitusvõimsuse suurendamise meetmeid toetatakse teadusuuringute seitsmenda raamprogrammi (2007(2013) ja selles sisalduvate konkreetsete rahvusvaheliste koostöömeetmete kaudu. EL toetab piirkondlike ja piirkondade vaheliste õppevõrgustike arendamist. Meditsiinivaldkonna oskuste, teadmiste ja teadustöö arengut toetavate pädevusvõrgustike rajamiseks kaalutakse põhja-lõuna ja lõuna-lõuna suunaliste partnerlussuhete loomist. Euroopa Komisjon toetab jätkuvalt piirkondlikke kohtumisi, millel selgitatakse välja valdkondi, kus piirkondliku tasandi töö võib omada lisandväärtust, samuti aitab komisjon luua riikidevahelisi suhteid, mis on kasulikud kogemuste vahetamiseks ( nii plaanib komisjon luua inimressursside alase teabevahetuse võrgustiku nende riikide vahel, mille kodanikud kõnelevad portugali keelt, ja kaalub ka teisi samalaadseid algatusi.

8. Uuritakse infotehnoloogia potentsiaali teenuse osutamise erinevate tasandite vahelise teabevahetuse edendamisel, meditsiinikoolituse, kaugtöö ja -õppe toetamisel ning töökeskkonna kvaliteedi ja tõhususe parandamisel. Komisjon on koostöös Euroopa Kosmoseagentuuri (ESA) ja Maailma Terviseorganisatsiooniga loonud Aafrika e-tervise töörühma. Töörühma ülesandeks on uurida, millisel määral võivad paremad telekommunikatsioonivahendid aidata kaasa maapiirkondade tervishoiutöötajate ja nende mujal asuvate kolleegide või spetsialistide vahelise distantsi vähendamisele ja telekonsultatsiooni soodustamisele ning meditsiinikoolituse edendamisele ja Aafrika suutlikkuse suurendamisele. Komisjon on rahastanud mitmeid töörühma kohtumisi, mille tulemusena on kavas korraldada Aafrika sidusrühmade konverents. Töörühma töö tulemused aitavad kujundada ELi toetust Aafrika koostalitusvõime kui ELi Aafrika strateegia ühe olulise elemendi tugevdamisele.

3.5. Teadustegevuse alase piirkondliku suutlikkuse suurendamine

Teadustegevuse alase suutlikkuse suurendamine on äärmiselt oluline kõrgkoolides ja haiglates tegutsevate teadlaste täiendõppeks ja oskustööjõu äravoolu vältimiseks. EL jätkab teadustegevuse alase suutlikkuse suurendamise toetamist ning toetab Saharast lõuna poole jäävatele Aafrika piirkondadele keskenduva Euroopa ja arengumaade kliiniliste uuringute partnerluse kaudu ka kliiniliste uuringute alase suutlikkuse arendamist. Lisaks julgustatakse teadustegevusse kaasama kohalikke omavalitsusi ning õhutatakse nii kohalikul kui ka piirkondlikul tasandil süvendama teadus- ja tervishoiutegevuse vahelist sünergiat.

4. ÜLEMAAILMSEL TASANDIL VÕETAVAD ELI MEETMED

Arvestades ELi võetud kohustust eraldada 2015. aastal arenguabiks 0,7% ELi kogurahvatulust, moodustab ELi antav arenguabi 2010. aastal ülemaailmsest arenguabist üle 60%. ELi koordineerimine aitab parimal võimalikul viisil kasutada arenguabi kasvavat eelarvet ning tugevdada abi ühtlustamise ja kooskõlastamise alaseid rahvusvahelisi jõupingutusi. EL tunnistab, et tervisevaldkonna inimressursikriisi alast rahvusvahelist tegevust tuleb ülemaailmsel tasandil paremini koordineerida, ja kohustub vastavalt komisjoni teatisele KOM(2006) 249 edendama põhimõtet „inimväärne töö kõigi jaoks”.

4.1. ELi-sisene meede: ELi tervisevaldkonna personali planeerimise parandamine ja oskustööjõu ringluse edendamine

9. Komisjoni teatises patsientide liikuvust ja Euroopa Liidu tervishoiu arengut käsitleva kõrgetasemelise arutelu järelmeetmete kohta (6) tõdetakse, et Euroopa Liidul tuleb eelolevatel aastatel toime tulla meditsiinivaldkonna spetsialistide üha suureneva liidusisese nappusega. Selleks et aidata tagada ühenduse kui terviku võime tagada oma tervishoiuteenuse kõrge kvaliteet ilma arengumaade inimressursikriisi süvendamata, töötatakse täiel määral subsidiaarsuse põhimõtet järgides välja Euroopa kooskõlastatud strateegia, mis käsitleb piisava hulga meditsiinivaldkonna spetsialistide jälgimist, koolitamist, töölevõtmist ja nende töötingimusi.

10. Komisjoni kokku kutsutud, meditsiinipersonaliga tegelevale tervishoiuteenuste ja meditsiinilise abi kõrgetasemelisele töörühmale anti ülesandeks uurida Euroopa Liidus levinud töölevõtmise praktikat. Sellega seoses töötab töörühm välja põhimõtted, mida tuleks järgida tervishoiutöötajate töölevõtmisel liidu siseselt ja nende värbamisel kolmandatest riikidest ning mis ei mõjutaks negatiivselt kolmandate riikide tervisevaldkonna inimressursside alast suutlikkust. EL toetab Maailma Terviseassamblee resolutsioonis esitatud üleskutset töötada välja töötajate eetilist töölevõtmist käsitlev ülemaailmne käitumisjuhend.

11. Euroopa Komisjoni teatises rände ja arengu kohta kutsutakse liikmesriike süvendama dialoogi rahvusvähemuste organisatsioonidega. Toetatakse rahvusvähemuste organisatsioonide omavahelist suhtlust ja nende sidemeid kodumaaga. EL uurib võimalusi rahvusvähemuste arvukate väiksemahuliste algatuste koondamiseks strateegilisteks ja paremini kooskõlastatud meetmeteks. Selleks kaalutakse konkursi korras toimuva algfinantseerimise võimalust.

12. EL töötab välja tervishoiutöötajate ringrände toetamise mehhanismid ja suunised ning uurib ajutistes tagasipöördumise programmides osalevate vähemusrahvuste esindajate pensioniõiguste ülekantavuse ja ELis elamise õiguse kaitsmisega seotud küsimusi. Samuti uuritakse meditsiinialase kvalifikatsiooni tunnustamise ja tervishoiuteenuste kaubeldavuse võimalusi. EL kaalub nõudlusel põhinevate vabatahtlike skeemide toetamist ning keskendub suutlikkuse suurendamisele ja oskuste edasiandmisele.

13. EL analüüsib võimalust toetada ELi ja arengumaade meditsiiniasutuste vahelisi partnerlusi. See aitaks kaasa suutlikkuse suurendamisele ja võimaldaks huvitatud tervishoiuspetsialistidel töötada vaheldumisi mõlemas partnerluses osalevas asutuses.

4.2. Inimressursside alase suutlikkuse suurendamiseks vajaliku rahastamise ülemaailmne elavdamine

EL toob rahvusvahelistes aruteludes esile pikaajalise ja prognoositava rahastamise tähtsust toimetulekul tervisevaldkonna tööjõukriisiga ning rõhutab selle olulist osa rahvusvahelistes jõupingutustes aastatuhande arengueesmärkide saavutamiseks antava rahalise toetuse suurendamisel. EL jätkab oma dialoogi Rahvusvahelise Valuutafondi ja Maailmapangaga, eesmärgiga selgitada välja võimalused tervisevaldkonna investeeringuid piiravate riiklike makromajanduslike takistuste ületamiseks. Euroopa Komisjon ja ELi liikmesriigid jätkavad meetmete ja riiklike prioriteetide paremat kooskõlastamist toetavate ülemaailmse tasandi rahastamisasutuste nõukogus aktiivselt suutlikkuse suurendamise alasteks olulisteks investeeringuteks vajaliku finantsruumi laiendamise taotlemist. Fondid, sealhulgas ülemaailmne HIVi/AIDSi, tuberkuloosi ja malaaria vastu võitlemise fond ning vaktsiinide ja immuniseerimise ülemaailmne liit, on juba kohustunud võimaldama oma vahendeid süsteemide üldise suutlikkuse suurendamiseks ja olulisemate haiguste vastaste meetmete kiiremaks rakendamiseks.

5. JÄRGMISED SAMMUD

5.1. Rahastamine

14. 2006. aasta maailma terviseraportis on välja arvestatud, et täiendavate tervishoiutöötajate koolituse alaste investeerimiskulude katmiseks 20 aasta jooksul peaks keskmine väheste ressurssidega riik suurendama oma tervishoiukulutuste üldist taset igal aastal ligi 1,60 USA dollari võrra inimese kohta. 2025. aastal tuleks täienenud tervishoiupersonalile palkade maksmiseks suurendada tervishoiusektori eelarvet minimaalselt 8,30 USA dollari võrra inimese kohta.

15. Piisava tervishoiupersonali rahastamisel on peamiseks väljakutseks pikaajaliste investeeringute jaoks vajaliku finantsruumi loomine pikaajalise ja prognoositava abi mahu suurendamise kaudu. Selleks on makromajanduslike takistuste kontekstis tarvis tõhusaid meetmeid, nagu tervishoiutöötajate palgakuludele seatud piirangute lahtisidumine teiste avalike teenistujate palgakuludest. Investeeringute kavandatav suurendamine tuleb tihedamalt siduda tulemustega, näiteks teenustele parema juurdepääsu ja nende suurema kvaliteediga. Tervisevaldkonna töötajaid käsitleva näitaja võimalik lisamine aastatuhande arengueesmärkide raamistikku usaldatakse kaalumiseks aastatuhande arengueesmärkidega seotud näitajate ametitevahelisele asjatundjate töörühmale, kes vastutab aastatuhande arengueesmärkide saavutamisel tehtavaid edusamme käsitlevate andmete koostamise, edusammude analüüsimise ja jälgimise eest; kõnealuse näitaja lisamine aitaks tihedamalt siduda rahastamise, tervisevaldkonna inimressurssidesse tehtavad investeeringud ja aastatuhande arengueesmärkide alased edusammud ja võimaldaks neid paremini jälgida. Komisjon suurendab oma rahastamises eelarvetoetuste osakaalu ja EL plaanib aastatuhande arengueesmärkide alaste kokkulepete väljatöötamise kaudu saavutada pikemaajalise, paremini prognoositava rahastamise, mis on seotud aastatuhande arengueesmärkide saavutamisel tehtavate edusammudega. Tervisevaldkonna inimressurssidega seotud olukorra parandamiseks antava rahalise toetuse suurendamist käsitleva ELi kohustuse täitmise jälgimiseks töötab komisjon 2007. aasta lõpuks välja raamistiku liikmesriikide ja Euroopa Komisjoni poolt toetatavaid inimressursside alaseid, nii kahe- kui ka mitmepoolsetest kanalitest rahastatavaid meetmeid käsitlevate andmete kogumiseks ja ajakohastamiseks ning võrdleb ELi rahastamise taset teiste rahastajate ja rahvusvaheliste finantseerimisasutuste rahastamise tasemega.

16. Lisaks jõupingutustele seoses ressursside mobiliseerimisega riiklikul tasandil kasutab komisjon [ajavahemikul 2007(2013] arengukoostöö rahastamisvahendi teemaprogrammi „Investeerimine inimestesse” [1060 miljoni euro suurusest üldeelarvest 40,3 miljonit eurot] tervisevaldkonna inimressursse käsitlevate katalüütiliste ülemaailmsete ja piirkondlike meetmete toetamiseks. Rahastamist kaalutakse ka selliste katalüütiliste meetmete nagu Aafrika Liidu / uue Aafrika arengupartnerluse juhtiva rolli tugevdamine Aafrika inimressursside alases tegevuses, piirkondlike tegevusprogrammide väljatöötamise toetamine, erasektori, kodanikuühiskonna ja rahvusvähemuste kaasamine konkursikutsete korraldamise kaudu tervisevaldkonna inimressursside alaste strateegiate väljatöötamisse ning meetmete ülemaailmse kooskõlastamise puhul tervishoiutöötajate ülemaailmse liidu töö kaudu.

5.2. Järelevalve ja hindamine

EL toetab tervisevaldkonna inimressursside riikliku järelevalve ja hindamise süsteemi väljatöötamist, kusjuures süsteemis kasutatakse tervisemeetrika võrgustiku poolt väljatöötatud näitajaid, ning jälgib tervisevaldkonna inimressursside edendamiseks võetavate ELi ühismeetmete rakendamist parlamendile ja nõukogule programmi „Välismeetmete kaudu HIVi/AIDSi, malaaria ja tuberkuloosiga võitlemise Euroopa tegevusprogramm” kohta esitatava aruande alusel.

1. LISA

Lühendid

Eestikeelses tekstis ei ole lühendeid kasutatud.

2. LISA

Viited

1. Euroopa Liidu Nõukogu peasekretariaat, 10. aprill 2006, dokument nr 8359/06: Arengumaade tervisevaldkonna inimressursikriisi käsitlev ELi tegevusstrateegia ( Euroopa Liidu Nõukogu ja nõukogus kokku tulnud liikmesriikide valitsuste esindajate järeldused ( Avaldus ELi kohustuste kohta seoses arengumaade tervisevaldkonna inimressurssidega.

2. Human Resources for Health: Overcoming the Crisis. Oslos 24.(25. veebruaril 2005. aastal toimunud konsultatsiooni aruanne.

3. Regional Consultative Meeting on Taking the HRH Agenda Forward at Country Level. Kongos Brazzaville`is 18.(20. juuli 2005 toimunud kohtumise järeldused.

4. Workshop on Asian Action Learning Network on Human Resources for Health, 3.(5. august, Bangkok, Tai.

5. KOM(2005) 489, 12. oktoober 2005: Euroopa Liidu Aafrika strateegia: Euro-Aafrika pakt Aafrika arengu kiirendamiseks.

6. KOM(2004) 301, 20. aprill 2004: Patsientide liikuvust ja Euroopa Liidu tervishoiu arengut käsitleva kõrgetasemelise arutelu järelmeetmed.